钦定古今图书集成/理学汇编/文学典/第105卷 > 陈梦鹤
## 钦定古今图书集成/理学汇编/文学典/第105卷 > 陈梦鹤

按《青州府志》：“梦鹤，字子羽，经之子。读书聪敏，过目成
诵。年十二，撰《大内灯诗》，有‘愿得光添新蜡烛，不教明
月照流亡’之句。嘉靖庚寅，世庙有事于南郊，司马携
公往观圜丘新制。公退而作《大祀圜丘礼成赋》，一时
传诵，名动京师。遇恩例荫一子，公让其异母弟。梦草，
丁未成进士，司马即解印请老，临行，嘱公勿亲当路”
贵人。时夏桂洲知公材学，欲招为门下士，公勿往。授
工部主政，管理济宁水利，撰《闸河类考》二卷。继改兵
部选司，撰《武铨邦政》二卷。满考，升河南佥宪，分宜当
国，司道转迁，咸具谢，公弗为礼。寻罢归。家虽阀阅清
白，世守琹书，图史外，萧然无长物。闭户吟咏，怡颜自
得，与诸乡老结翼雅诗社，在香山、洛社之间，而不用
声伎；一时先进遗风足思也。晚年呕血，著《悯病赋》；临
终，作《薄葬书》遗子孙。今载志中。所著有《雅音萃稿》《芝
𪩘山人藏稿》《平庄集》《西平游览志》《陈氏家乘》行于世。